ඉසෙඩ් ලකුණු දශමයෙන් වෛද්‍ය උපාධිය හැදෑරීමේ වරම් අහිමි වන සිසුන්ට සාධාරණය ඉටු කිරීමට නම් දැනට පවතින වෛද්‍ය පීඨවල පහසුකම් වැඩිදියුණු කැර ඒවාට ඇතුළත් කැර ගන්නා ශිෂ්‍ය සංඛ්‍යාව වැඩි කළ යුතු බව වෛද්‍ය පීඨ ශිෂ්‍ය ක්‍රියාකාරී කමිටුව පවසයි.පෞද්ගලික වෛද්‍ය විද්‍යාල ඇරැඹීමෙන් මේ සිසුන්ට සාධාරණය ඉටු නොවන බවත්, එයින් ප්‍රයෝජන ගත හැක්කේ ඒ සඳහා රුපියල් ලක්ෂ හැත්තෑවක් පමණ වැය කළ හැකි අතලොස්සකට පමණක් බවත් එම සංගමයේ කැඳවුම්කරු නිලාන් ප්‍රනාන්දු පවසයි.වෛද්‍යවරයකු වීමට විශාල කැපවීමක් හා අධිෂ්ඨානයක් තිබිය යුතු බවත්, “එස්” සාමාර්ථ තුනක් ලබා ගත් සිසුවකුගෙන් කිසිසේත් එවැනි කැපවීමක් අපේක්ෂා කළ නොහැකි බවත් පෙරේදා (7) පැවැති මාධ්‍ය හමුවකදී හෙතෙම පැවැසීය.මාලඹේ පෞද්ගලික වෛද්‍ය විද්‍යාලය පිහිටුවීමට දක්වන හදිසිය රජරට විශ්ව විද්‍යාලයේ මහාචාර්ය ඒකකය පිහිටුවීමේදී නොදක්වන්නේ මන්දැයි වගකිවයුත්තන්ගෙන් විමසිය යුතු බවද හෙතෙම පැවැසීය.රජරට විශ්ව විද්‍යාලයේ මහාචාර්ය ඒකකය ඉදි කිරීම දැනට ආරම්භ කැර ඇතත් ලබන නොවැම්බර් වන විට එහි වැඩ අවසන් කිරීමට හැකි වෙතැයි අපේක්ෂා කළ නොහැකි බවද මේ නිසා අවසන් වසරේ සිසුන්ට මහපොළ ශිෂ්‍යාධාරයද නොලබා වැඩිපුර වසරක් සරසවියේ රැඳී සිටීමට සිදු වන බවද පැවැසීය.මෙරට පෞද්ගලික වෛද්‍ය විද්‍යාල පිහිටුවනවාට තම සංගමය සම්පූර්ණයෙන්ම විරුද්ධ බවද සඳහන් කෙළේය.